Il-Prim Ministru Joseph Muscat qal li kieku ma kinitx il-ħidma tal-forzi armati ta’ Malta, it-traġedja umana ta’ dawn l-immigranti kienet tkun ferm ikbar. Dr Muscat fid-diskors tiegħu f’Ħal Għaxaq qal li għal darb’oħra Malta u l-Italja qed jitħallew waħidhom quddiem dawn it-traġedji umani, bl-Unjoni Ewropea iktar jinteressaha mill-flus milli min-nies. Spjega kif meta kien hemm il-kriżi ekonomika fosthom tal-Greċja u l-Irlanda, l-Unjoni Ewropea kienet pronta u ħadet azzjoni biex ittaffi mill-kriżi, iżda f’din il-kwistjoni umana, meta hawn dawn l-eluf ta’ immigranti li qed imutu huma hu jaħarbu minn pajjiżhom, l-Unjoni Ewropea baqgħet biss tipprovdi paroli u mhux soluzzjoni konkreta. Hawn żied jgħid li fis-summit li jmiss tal-Unjoni Ewropea se jkun iebes mal-mexxejja Ewropej u mhux se jbaxxi rasu, qabel ma jara li jsir qbil għal pjan konkret bil-pajjizi Ewropej jerfgħu l-piż u joffru soluzzjoni għal din il-kriżi umana. Dr Muscat ħabbar li t-Tnejn il-Gvern se jippubblika l-liġi tal-unjoni ċivili li tippermetti fost l-oħrajn biex koppji tal-istess sess jingħataw d-dritt li jkunu rikonuxxuti legalment. Dr Muscat qal li din kienet wegħda oħra tal-Partit Laburista li twettqet fi żmien sitt xhur ta’ Gvern. Wissa biex il-poplu joqgħod attent għal messaġġi ta’ tbeżżiegħ fuq l-unjoni ċivili, għax fil-verita’ din hi liġi se tkun qed tixhed il-valuri soċjali tal-Gvern. Il-Prim Ministru tkellem fuq l-ahbar tal-għażla tal-konsorzju Electro Gas Malta, li hija wegħda oħra li twettqet fi żmien sitt xhur ta’ Gvern, biex minn Marzu li ġej, bil-fatti u mhux bil-kliem, is-servizz tal-elettriku lill-poplu se jiġi pprovdut bi prezz orħos. Dr Muscat rrefera għall-budget li ġej, l-ewwel wieħed imfassal minn dan il-Gvern, fejn ħabbar li s-sorpriżi li se jkun fih huwa li l-Gvern se juri bil-fatti li se jwettaq il-wegħdi li għamel. Huwa kkritika lill-oppożizzjoni li qed tkun dejjem negattiva u distruttiva fil-kritika tagħha, u qal li l-kap Nazzjonalista Simon Busuttil flok jirreżisti għan-negattivita’ li qed ituh sħabu, qed ibaxxi rasu għall-pressjoni li qed issirlu. Dr Muscat qal li l-budget li jmiss se jipprovdi fil-konkret pjani biex in-nisa jkunu jistgħu joħorġu fid-dinja tax-xogħol u se jitħabbru miżuri li se jinċentivaw lil min hu bieżel u mhux lil min hu għażżien. Qal li iktar mal-pajjiz ikun innovattiv biex iżid l-introjtu tiegħu, se jkun jiflaħ li jwieżen lil min hu verament batut, u jsolvi problemi bħal dik tal-housing soċjali, li hija pjaga li jrid jara soluzzjonijiet konkreti għaliha fix-xhur li ġejjin. Ritratt: Arkivji